กลุ่มแบงก์บวกยกแผง! รับมาตรการรวมหนี้ ลดโอกาส NPL พุ่ง
ผู้สื่อข่าวรายงานว่า ราคาหุ้น ธนาคารกสิกรไทย จำกัด (มหา …
28 ส.ค. 2563

ผู้สื่อข่าวรายงานว่า ราคาหุ้น ธนาคารกสิกรไทย จำกัด (มหาชน) หรือ KBANK ล่าสุด ณ เวลา 10.55 น. อยู่ที่ระดับ 88.25 บาท บวก 2.75 บาท หรือ 3.22% มูลค่าซื้อขาย 893.51 ล้านบาท
ธนาคารไทยพาณิชย์ จำกัด (มหาชน) หรือ SCB อยู่ที่ระดับ 74.25 บาท บวก 1.50 บาท หรือ 2.06% มูลค่าซื้อขาย 559.15 ล้านบาท
บริษัท ทิสโก้ไฟแนนเชียลกรุ๊ป จำกัด (มหาชน) หรือ TISCO อยู่ที่ระดับ 68.25 บาท บวก 1 บาท หรือ 1.49% มูลค่าซื้อขาย 191.03 ล้านบาท
ธนาคารทหารไทย จำกัด (มหาชน) หรือ TMB อยู่ที่ระดับ 0.95 บาท บวก 0.02 บาท หรือ 2.15% มูลค่าซื้อขาย 133.17 ล้านบาท
ทั้งนี้ บล.โนมูระ พัฒนสิน ระบุในบทวิเคราะห์ฯว่า การที่ธนาคารแห่งประเทศไทย (ธปท.) มีมาตรการช่วยเหลือลูกหนี้รายย่อยเพิ่มเติมด้วยวิธีการรวมหนี้ ฝ่ายวิจัยมองเป็นบวกเล็ก ๆ ต่อกลุ่มธนาคาร เพราะช่วยลดโอกาสที่ลูกหนี้จะตกชั้นเป็น NPLs และช่วยลดภาระการตั้งสำรองต่อกลุ่มธนาคาร
โดย มาตรการดังกล่าวของ ธปท.มีระยะเวลาตั้งแต่ 1 ก.ย.-31 ธ.ค.63 โดยการรวมหนี้รายย่อยอย่างสินเชื่อบัตรเครดิต, สินเชื่อบุคคล, สินเชื่อเช่าซื้อรถยนต์ และสินเชื่อที่อยู่อาศัย เป็นเจ้าหนี้รายเดียว และปรับโครงสร้างหนี้โดยมีการยืดอายุการจ่ายหนี้ รวมถึงคิดอัตราดอกเบี้ยเหลือเพียง MRR rate ซึ่งปัจจุบัน MRR rate ของ 4 แบงก์ใหญ่อยู่ที่ราว 5.75%-6.22% ประเมินธนาคารที่ได้ประโยชน์มากสุด คือ ธนาคารกรุงไทย (KTB), ธนาคารไทยพาณิชย์ (SCB), ธนาคารทหารไทย(TMB), บมจ.ทิสโก้ไฟแนนเชียลกรุ๊ป (TISCO) และธนาคารเกียรตินาคินภัทร (KKP) เพราะมีสัดส่วนลูกหนี้รายย่อยมาก